Med stadigt flere anmeldelser om digitale krænkelser blandt børn og unge, er det nødvendigt at opbygge et handleberedskab, lyder det fra Jesper Mørkholt, der er SSP-konsulent i Jammerbugt Kommune. - Når der kommer en ung til en voksen, er det vindue, hvor den unge rækker ud, måske kun åbent dén ene gang. Derfor skal vi være rustet til at gribe dem. Gør vi ikke det, kan den unge ende med oplevelsen alene, og det skal vi for alt i verden undgå, siger Jesper Mørkholt. SletDet, der er RedBarnets rådgivningsorgan, melder om rekordmange henvendelser om digitale krænkelser. I Jammerbugt Kommune har man ikke konkrete tal, men ifølge Jesper Mørkholt er der en tendens. - Vi oplever en lille stigning. Derfor er vi til stede på forskellige årgange. Det begynder helt fra 3. klasse og opefter, hvor SSP og ungdomsskole tager ud til børn og unge. Stor stigning Red Barnets rådgivning har indtil videre i 2021 fået flere henvendelser om digitale krænkelser end i hele 2020 tilsammen. De oplever, at mange af de børn, unge og voksne, som henvender sig på vegne af et barn, fortæller, at de er blevet afpresset, snydt eller direkte truet til at dele intime billeder af sig selv. Ifølge Red Barnets er der et stort behov for at nå ud til børn og unge med mere viden om digitale krænkelser, hvilket en ny kampagne og undervisningsmateriale skal hjælpe med.

Referat:
Tirsdag har SSP Jammerbugt temadag om digitale krænkelser, hvor frontpersonalet på skoler, rådgivere og andre samarbejdspartnere skal uddannes i at håndtere problematikkerne.